Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2020/C 263/05)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„ACEITE DE LA COMUNITAT VALENCIANA“

EÚ č.: PDO-ES-0720-AM01 – 1. 2. 2016

CHOP (X) CHZO ()

1. Skupina žiadateľov a oprávnený záujem

Asociación para la promoción de la DO Aceite de la Comunitat Valenciana (Združenie pre propagáciu chráneného označenia pôvodu „Aceite de la Comunitat Valenciana“)

C/Sagunto, 39.- 12400 Segorbe

2. Členský štát alebo Tretia Krajina

Španielsko

3. Položky v špecifikácii, ktorých sa zmena týka

☐ Názov výrobku

☒ Opis výrobku

☐ Zemepisná oblasť

☒ Dôkaz o pôvode

☒ Spôsob výroby

☒ Súvislosť

☐ Označovanie

☒ Iné [kontrolný orgán]

4. Typ zmeny (zmien)

☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument)

5. Zmena (zmeny)

5.1. Opis výrobku (oddiel C špecifikácie a bod 3.2 jednotného dokumentu – Opis výrobku):

Menia sa tieto analytické parametre: K270, kyselina olejová, kyselina palmitová, kyselina arachidová, mediány ovocnosti, pikantnosti a horkosti.

Dôvody zmien:

V súčasnej špecifikácii CHOP „Aceite de la Comunitat Valenciana“ sa uvádzajú vlastnosti extra panenského olivového oleja vyrábaného v danej oblasti pred rokom 2007, v ktorom sa začal proces registrácie CHOP.

Za posledné roky, najmä od roku 2010, pozorujeme zmenu podnebia Valencie spočívajúcu v predĺženom období sucha a nezvyčajne vysokých priemerných teplotách.

Počet rokov, počas ktorých priemerná teplota každého mesiaca presahuje bežné priemerné teploty z predchádzajúcich rokov, sa zvyšuje približne od roku 2000. Tento nárast je mimoriadne výrazný v letných mesiacoch, čo dokazuje celkové zvýšenie teplôt.

Pokiaľ ide o úhrn zrážok, je potrebné poznamenať, že v stredomorskom podnebí sa zrážky zvyčajne vyskytujú v období jesene a zimy, čo znamená, že sa musia zohľadniť všetky zmeny zrážkových modelov počas týchto mesiacov. Mesiace od septembra do decembra sú preto historicky najdaždivejšími mesiacmi. Od roku 2000 pozorujeme klesajúci trend v priemernom úhrne zrážok počas týchto mesiacov.

Je potrebné zohľadniť faktor, že za posledné roky z dôvodu zmeny klímy padne väčšina zrážok v priebehu niekoľkých dní v podobe prívalových dažďov, ktoré trvajú maximálne dva až tri dni. Výsledkom je rozsiahle odtekanie dažďovej vody, po ktorom plodinám zostáva obmedzené množstvo vlahy a ktoré oslabuje schopnosť pôdy udržiavať vlhkosť, čo v konečnom dôsledku znižuje aj výnosy plodín.

Tieto klimatologické zmeny majú nevyhnutne priamy vplyv na fyzikálne a chemické parametre oleja. Obsah mastných kyselín sa líši v závislosti od výrobnej oblasti (nadmorská výška a poveternostné podmienky), odrody olív a stupňa zrelosti.

Zmeny analytických parametrov súvisia s uvedenými výraznými zmenami klímy autonómnej oblasti Valencia. Tieto nové klimatické podmienky majú priamy vplyv na cyklus pestovania olív, keďže ku kvitnutiu dochádza skôr a predlžuje sa vegetačné obdobie. Hlavným vplyvom na plody je zvýšenie obsahu polynenasýtených mastných kyselín, najmä kyseliny linolovej. Táto kyselina obsahuje konjugované dvojité väzby, ktoré podporujú tvorbu chromoforu pohlcovaného v ultrafialovej oblasti, výsledkom čoho je hodnota parametra K270, ktorá je o niečo vyššia ako hodnota pôvodne uvádzaná v špecifikácii výrobku. Hodnoty parametra K270 je preto potrebné zosúladiť so skutočnými hodnotami získanými pri olejoch s CHOP „Aceite de la Comunitat Valenciana“, ktoré súvisia s klimatickými vlastnosťami zemepisnej oblasti.

Pokiaľ ide o hodnoty mediánu ovocnosti, navrhuje sa zmena hodnôt na > 2,5, aby vlastnosti olejov spĺňajúcich podmienky tohto CHOP zahŕňali „zrelú ovocnosť“.

Vyššie teploty znamenajú, že plody dozrievajú skôr, čiže sa získavajú olivy so zrelou ovocnosťou, výsledkom čoho je sladšia, menej intenzívna chuť odrôd, ako sú Serrana, Farga a Morruda, zatiaľ čo nižší úhrn zrážok môže zvýrazniť trpkosť a pikantnosť charakteristickú pre niektoré odrody, ako sú Blanqueta alebo Villalonga.

Po niekoľkých rokoch pozorovania rovnakého klimatologického modelu (nízky úhrn zrážok a vyššie teploty) a zhromažďovania analýz olejov vyrobených v tejto oblasti je potrebné prispôsobiť sa novým podmienkam a zmeniť určité parametre tak, aby špecifikácia zodpovedala výrobe olivového oleja vo Valencii v jeho súčasnej podobe.

Táto zmena sa týka špecifikácie výrobku (oddiel C) a jednotného dokumentu (bod 3.2). V oboch dokumentoch sa menia tieto body:

Predchádzajúce znenie:

„Extra panenský olej:

— K270 ≤ 0,15,

— obsah kyseliny olejovej medzi 70 % a 82 % celkového obsahu mastných kyselín,

— obsah kyseliny palmitovej medzi 9,5 % a 12 % celkového obsahu mastných kyselín,

— obsah kyseliny arachidovej nižší ako 0,5 % celkového obsahu mastných kyselín,

— medián ovocného charakteru > 3 a < 6,

— medián pikantnosti > 1 a < 3,

— medián trpkosti > 1 a < 3,

— Pomer medzi mediánom ovocného charakteru a mediánmi horkosti a pikantnosti musí viesť k výsledku, ktorý umožňuje charakterizovať olej ako vyvážený.“

Nový text:

„Extra panenský olej:

— K270 < 0,18,

— obsah kyseliny olejovej od 60 % do 82 % celkového obsahu mastných kyselín,

— obsah kyseliny palmitovej od 7,5 % do 20 % celkového obsahu mastných kyselín,

— obsah kyseliny arachidovej menej ako 0,4 % celkového obsahu mastných kyselín,

— medián ovocnosti > 2,5,

— medián pikantnosti ≥ 1,5,

— medián trpkosti ≥ 1,5.

— Pomer medzi mediánom ovocnosti a mediánmi horkosti a pikantnosti musí byť taký, aby bolo možné olej charakterizovať ako vyvážený. Znamená to, že mediány trpkosti a pikantnosti nesmú za žiadnych okolností prekročiť medián ovocnosti o dve jednotky.“

5.2. Dôkaz o pôvode (oddiel E špecifikácie – Dôkaz o pôvode)

Mení sa znenie oddielu E špecifikácie – Dôkaz o pôvode stanovením lepšieho systému kontroly pôvodu výrobku a vymedzením záznamov, ktoré sa musia uchovávať.

Dôvody prepracovania oddielu:

V novom znení tohto oddielu, ktorý bol predtým vypracovaný s mierou podrobnosti zodpovedajúcou skôr príručke kvality, sa opisujú osobitné kontrolné postupy, ktoré boli zavedené. Preto sa mení tak, aby náležitým spôsobom opisoval prvky potrebné na vykonávanie monitorovania CHOP „Aceite de la Comunitat Valenciana“.

Táto zmena sa týka špecifikácie výrobku.

Predchádzajúce znenie oddielu E špecifikácie – Dôkaz o pôvode:

„— listinný dôkaz existencie každoročných vyhlásení výrobcov, v ktorých sa uvádzajú podrobnosti o katastrálnych odkazoch na parcely, ich polohu, oblasť, odhadovanú kapacitu atď. a ktorými sa potvrdzuje, že olivy pochádzajú z olivových hájov vo výrobnej oblasti, v ktorej sa skonštatovalo pestovanie schválených odrôd,

— existencia systémov kontroly, monitorovania a záznamov súvisiacich s používanými poľnohospodárskymi a výrobnými postupmi a aby boli tieto postupy v súlade s ustanoveniami regulačného dokumentu a zaručovali vysledovateľnosť výrobku,

— aby sa olej lisoval v mlynoch na olej v súlade s podmienkami stanovenými v tejto špecifikácii a aby sa skladoval v zariadeniach zabezpečujúcich optimálnu konzerváciu,

— aby mlyny na olej zabezpečili, že sa počas fázy skladovania zachovajú fyzikálne, chemické a organoleptické vlastnosti olejov, a aby počas komerčného života olejov existoval monitorovací plán a postupy, ktoré zabránia tomu, aby sa oleje pod požadovanou hranicou kvality distribuovali a predávali s chráneným označením pôvodu.“

Nové znenie oddielu E špecifikácie – Dôkaz o pôvode:

„Dôkaz o tom, že olej pochádza z vymedzenej oblasti a získava sa prostredníctvom kontrolných a certifikačných postupov týkajúcich sa týchto aspektov:

— záznamy o olivových hájoch uvádzajúce odrody, vlastníkov a parcely, ktoré sa majú zaznamenať,

— záznamy o výrobných a baliacich zariadeniach uvádzajúce vlastníka podniku a zariadenia, ktoré sa majú zaznamenať,

— vnútorné monitorovanie registrovanými prevádzkovateľmi – registrovaní prevádzkovatelia uchovávajú záznamy kontrol, ktoré sami vykonávajú, aby dokázali, že spĺňajú požiadavky stanovené v špecifikácii, a aby preukázali pôvod surovín. Obsah tohto vnútorného monitorovania je vymedzený v príručke riadenia kvality,

— vysledovateľnosť: implementácia vysledovateľnosti vo všetkých fázach výroby, spracovania a fľašovania umožňuje overenie pôvodu oleja s CHOP. Používaný systém vysledovateľnosti musí konkrétne umožňovať preukázanie súvislosti medzi každou šaržou suroviny a každou šaržou dodávaného oleja „Aceite de la Comunitat Valenciana“,

— kontrola a certifikácia: kontrolný orgán dohliada na vnútorné monitorovanie registrovaných prevádzkovateľov, systémov vysledovateľnosti a monitorovanie výrobného procesu. Takisto monitoruje vlastnosti oleja, ako sú stanovené v špecifikácii. Monitorovanie sa uskutočňuje v podobe pravidelných kontrol, preskúmania dokumentov (záznamov) a kontrol kvality fľašovaného oleja.

— Ak nie sú splnené požiadavky uvedené v tejto špecifikácii, olej nemožno predávať pod označením CHOP.“

5.3. Opis spôsobu výroby (oddiel F špecifikácie)

V predchádzajúcom znení sa podrobne opisovali všetky metódy pestovania a vykonávané operácie výroby oleja bez ohľadu na to, či mali priamy vplyv na typické vlastnosti výrobku. Považovali sme za potrebné tento oddiel zjednodušiť.

Dôvody prepracovania oddielu:

Predchádzajúci opis spôsobu výroby obsahoval opis, ktorý bol príliš dlhý a veľmi všeobecný. Oddiel sa mení tak, aby bol výstižnejší a obsahoval špecifické postupy dodržiavané v oblasti, ktoré dodávajú oleju s CHOP „Aceite de la Comunitat Valenciana“ jeho typický charakter.

Táto zmena sa týka špecifikácie výrobku.

Predchádzajúce znenie oddielu F špecifikácie – Opis spôsobu výroby:

„— Stromy sa sadia v radoch s priemernou hustotou výsadby 101,7 olivovníka na hektár (so vzdialenosťou výsadby približne 10 x 10 metrov) a jedným štepom na strom. Stromy sa sadia najmä na nezavlažovanej pôde a priemerný výnos olív a oleja na strom je veľmi nízky (2 kg oleja na strom a 10 kg olív na strom) v súlade s tradičným druhom olivového hája s nízkym výnosom.

— Tradičné spôsoby pestovania olív sa používajú spôsobom, ktorý má minimálny poľnohospodársky vplyv na životné prostredie. S cieľom potvrdiť a zaručiť tento minimálny vplyv na životné prostredie a zabezpečiť vysledovateľnosť plodín z parciel, na ktorých pestujú olivy pestovatelia spojení s CHOP „Aceite de la Comunitat Valenciana“, sa musí viesť kniha záznamov pre každú homogénnu pestovateľskú jednotku. V tejto knihe záznamov sa uvádzajú všetky poľnohospodárske postupy vykonávané na rozličných parcelách a regulačný výbor ju dodáva všetkým poľnohospodárom združeným v regulačnej rade.

— Hlavné vykonávané poľnohospodárske postupy sú tieto: — zlepšovanie a hnojenie, — orba a obrábanie pôdy, — rez, — zavlažovanie, — ochrana proti škodcom a chorobám.

— Olivy sa zbierajú priamo zo stromu, pričom najčastejšie sa používa tradičná metóda ručného zberu známa ako „dojenie“ (prejdenie rukou po vetve, aby sa uvoľnili olivy). Na zber veľkých výnosov sa takisto môžu použiť rôzne druhy strojov za predpokladu, že nenarušia kvalitu olív.

— Zozbierané olivy sa umiestnia do plastových škatúľ alebo čistých prívesov a v ten istý deň sa zavezú do mlyna na olej. Prevážajú sa v podmienkach, ktoré zabezpečujú ich neporušenosť až do príchodu do cieľa, pričom sa dbá na to, aby sa s plodmi nezaobchádzalo neopatrne, nepoužívali sa nevhodné nádoby alebo sa nádoby príliš nezaťažovali, aby sa plody neobili alebo nepomliaždili.

— Na výrobu oleja s CHOP „Aceite de la Comunitat Valenciana“ sa používajú len olivy zozbierané zo stromu. Plody zozbierané zo zeme sa vždy vyhadzujú.

— Tieto podmienky sa kontrolujú v mlynoch na olej, do ktorých sa dodáva surovina – olivy. Mlyny na olej majú zavedené pracovné systémy a zdokumentované postupy, ktoré zaručujú súlad s predpismi. Napríklad musia mať tímy a/alebo pracovné systémy, pomocou ktorých sa zabezpečuje oddelenie olív s rôznou úrovňou kvality.

— Výrobný proces sa skladá z týchto fáz: — preprava olív: s dodržaním optimálnych hygienických noriem a s dôrazom na to, aby sa zabránilo poškodeniu plodov, — dodanie olív: identifikácia pôvodu prijatého tovaru, — spracovanie olív: olivy sa spracúvajú s použitím vhodných techník manipulácie, mletia, lisovania a konzervácie s cieľom získať výrobok najvyššej kvality a zachovať vlastnosti výrobku špecifické pre miestnu oblasť. Časový úsek od zberu olív po spracovanie v zariadení nesmie presiahnuť 48 hodín.

— Pri spracúvaní olív sa zohľadňujú tieto faktory: — Olivy sa musia mlieť nepretržitou metódou. — Teplota, pri ktorej sa mieša pasta, nesmie presiahnuť úroveň, ktorá by mohla viesť k porušeniu optimálnych fyzikálnych, chemických a organoleptických vlastností oleja. — Jedinou povolenou pomôckou pri spracúvaní je potravinársky mastenec. — Oddeľovanie fáz sa uskutočňuje predovšetkým odstreďovaním. — Teplota vody pridanej vo fáze horizontálnej a vertikálnej dekantácie, ak sa uskutočňuje, nesmie nikdy presiahnuť 36 °C. — Prirodzená dekantácia závisí od stupňa nečistôt, ktoré olej obsahuje. — Olej sa musí uchovávať v dokonale uzavretých kanistroch vyrobených z nehrdzavejúcej ocele alebo z iných materiálov. Z týchto kanistrov musí byť možné odobrať vzorky a riadne ich čistiť a pravidelne odčerpávať. Kanistre musia byť takisto schopné zachovať kvalitu výrobku aspoň jeden rok.

— Pri balení oleja sa zohľadňujú tieto faktory: — „Aceite de la Comunitat Valenciana“ sa môže baliť v akomkoľvek zariadení bez akýchkoľvek zemepisných obmedzení. — Olej sa musí baliť do nádob, ktoré zaisťujú riadnu konzerváciu výrobku. Tieto nádoby môžu byť z polyetyléntereftalátových materiálov (PET), zo skla, z natieraného kovu alebo keramiky za predpokladu, že materiál je vhodný na potravinárske použitie. Uprednostňujú sa druhy balenia, ktoré najlepšie chránia výrobok pred svetlom, teplom atď. — Maximálny objem balenia je 5 litrov, čím sú prípustné objemy 100 cc, 250 cc, 500 cc, 750 cc, 1,0 l, 2,0 l, 2,5 l, 3 l a 5 l.“

Nové znenie oddielu F špecifikácie – Opis spôsobu výroby:

„Olivy (zbierané výlučne zo stromov) sa buď zbierajú ručne použitím tradičných metód – „dojenia“ vetvy prejdením rukou po nej, aby odpadli olivy, alebo trasením vetiev, pred ktorým sa na zem rozprestreli prikrývky, aby sa zabránilo poškodeniu a kontaktu olív so zemou pri páde, alebo sa zbierajú pomocou strojov. Aby sa zabránilo poškodeniu alebo pokazeniu plodu, olivy sa vždy prepravujú do výrobného zariadenia voľne ložené, a to v škatuliach alebo pevných nádobách s obmedzenou kapacitou alebo v prívesoch. Preprava vo vreciach je zakázaná z dôvodu poškodenia plodov, ktoré spôsobuje. Časový úsek od zberu olív po ich spracovanie v zariadení nesmie presiahnuť 48 hodín. Oleje vyrábané opätovným lisovaním zvyšku olivového výlisku (orujo) a pokrutín (alperujo) nie sú prípustné.“

5.4. Súvislosť so zemepisnou oblasťou (oddiel H špecifikácie a bod 5 jednotného dokumentu)

Oddiel o súvislosti so zemepisnou oblasťou sa mení takto:

a) Aktualizujú sa skutočné údaje o teplotách a úhrnoch zrážok z posledných rokov.

b) Menia sa niektoré analytické parametre: — stupeň ovocnosti → > 2,5 (predtým > 5), — stupeň pikantnosti → ≥ 1,5 (predtým od 1 do 3). — Takisto sa teraz uvádza, že mediány trpkosti a pikantnosti presiahnu [sic] medián ovocnosti o dve jednotky, a preto má olej vždy vyvážený charakter.

Dôvody prepracovania oddielu:

Ako sa uvádza v bode 5.1, za posledné roky pozorujeme vo Valencii výraznú zmenu klímy. Bolo potrebné prepracovať oddiel o súvislosti tak, aby odrážal súčasné klimatické parametre.

Okrem toho sa v tejto žiadosti o schválenie zmeny navrhujú zmeny hodnôt rôznych analytických parametrov oleja (pozri bod 5.1). Niektoré z týchto parametrov sa takisto uvádzajú v oddiele o súvislosti, a preto musia mať rovnaké hodnoty ako v oddiele Vlastnosti výrobku.

Dôvodom týchto zmien je zmena klimatických podmienok za posledné roky. Mierny nárast teplôt súvisiaci s výrazne nižším úhrnom zrážok sa odráža na analytických a organoleptických parametroch oleja s CHOP „Aceite de la Comunitat Valenciana“.

V dôsledku miernych zím (priemerná teplota od 7 °C do 11 °C) a horúcich liet (priemerná maximálna teplota od 22 °C do 26 °C) dochádza ku kvitnutiu skôr, čím sa predlžuje vegetačné obdobie.

Hlavným vplyvom na plody je zvýšenie obsahu nenasýtených mastných kyselín, najmä kyseliny olejovej a linolovej. Kyselina linolová obsahuje konjugované dvojité väzby, ktoré podporujú pohlcovanie chromoforu v ultrafialovej oblasti, výsledkom čoho je hodnota parametra K270 ≤ 0,18.

Všetky tieto zrážkové a teplotné parametre dodávajú plodom mierny až relatívne vysoký obsah kyseliny olejovej, ktorého úroveň sa v prípade chránených odrôd pohybuje v rozmedzí 60 až 82 %, pričom obsah kyseliny linolovej je > 8 % alebo kyseliny palmitovej od 7,5 do 20 %.

Cieľom navrhovaných zmien je opísať olej, ktorý sa v súčasnosti získava v chránenej oblasti, a zároveň zachovať kvalitu oleja.

Táto zmena sa týka špecifikácie výrobku (oddiel H) a jednotného dokumentu (bod 5). V oboch dokumentoch majú príslušné odseky takéto znenie:

Predchádzajúce znenie oddielu H špecifikácie a bodu 5 jednotného dokumentu – Súvislosť so zemepisnou oblasťou:

„Prírodné faktory

Vo vymedzenej oblasti prevláda typické stredomorské podnebie s miernymi zimami, slabými zrážkami, ktoré dosahujú vrchol na jeseň a na jar, a silnými letnými suchami. Vplyv Stredozemného mora, pevninského masívu polostrova a poveternostných podmienok súvisiacich s pôsobením Atlantického oceánu má za následok rovnomernosť podnebia zemepisnej oblasti. Konkrétne sa klimatické faktory prejavujú ako mimoriadne rovnorodé počas kľúčových období pestovania, teda počas kvitnutia, konečného štádia rastu olivy a v čase hromadenia oleja v plode. Súvisiace údaje:

— Priemerné ročné teploty v oblasti pestovania olivovníka sa pohybujú medzi 12 °C a 16 °C. Výrazný je výkyv teplôt medzi zimou (priemerne medzi 6 °C a 10 °C) a letom (priemerne medzi 22 °C a 26 °C). Tieto teploty sú priaznivé pre fenologický vývoj olivovníka.

— Priemerné zrážky dosahujú úroveň medzi 500 a 600 mm ročne, v rozmedzí od 200 až 300 mm ročne v mimoriadne suchých rokoch až po 700 až 800 mm.

Pokiaľ ide o pôdnu skladbu, prevládajúcimi horninami sú vápence, ale nachádza sa tu aj niekoľko izolovaných lokalít, kde vystupujú na povrch pieskovec, slieň a sadrovec. V spodnej vrstve vo všeobecnosti dominujú mezozoické horniny pozostávajúce najmä z vápencových hornín (s určitým striedaním slieňov a pieskovcov) z obdobia kriedy a jury. Povrch krajiny, na ktorej sa pestujú olivy, tvoria usadené horniny z mladších období zložené hlavne z treťohorných a štvrtohorných materiálov pochádzajúcich zo stredomorskej pôdy terra rossa s dobrou textúrou a štruktúrami, ktoré sú dostatočne odvodňované a mimoriadne vhodné na pestovanie olivovníka.

Reliéf zemepisnej oblasti zahŕňa terasy s horskými oblasťami hore a údoliami dole, ktoré sa zvažujú v smere od východu po pobrežie a tvoria úpätia iberského a betického systému. Pestovanie olív sa v dôsledku rozširovania intenzívne obrábaných sadov od pobrežia smerom na západ, najmä zavlažovaných citrusových sadov, obmedzuje na pás v nadmorskej výške 300 až 600 metrov. Dôsledkom toho je veľmi rovnomerná distribúcia environmentálnych a ekologických podmienok prostredia pestovania olivovníka vo vymedzenej zemepisnej oblasti. Olivovník spolu s rohovníkom a mandľovníkom tvoria najtypickejšiu poľnohospodársku krajinu španielskeho regiónu Levante, ktorá sa nazýva „arbolado de secano“ (kultúry nezavlažovaných stromov).

Ľudské faktory

Olivové háje rastú vo Valencii už od rímskeho obdobia pred viac než dvetisíc rokmi. Stopy ich pestovania možno nájsť v regiónoch Maestrazgo v oblasti Castellón pozdĺž cesty Via Augusta, ktorá spájala hlavné mesto Rímskej ríše s Cádizom. V súčasnosti možno v tomto regióne nájsť množstvo stromov starších ako tisíc rokov vďaka iniciatíve družstiev regiónu Maestrazgo, ktoré ponúkajú sériu turistických trás po stopách „tisícročného oleja“.

Ďalej treba zdôrazniť prínos botanika Cavanillesa a jeho diela „Observaciones sobre la Historia Natural, Geografía, Agricultura, población y frutos del Reino de Valencia“ (Poznámky o prírodnej histórii, geografii, poľnohospodárstve, ľuďoch a výrobkoch z kráľovstva Valencia) (1795 – 1797). Jeho poznámky týkajúce sa poľnohospodárstva a konkrétnejšie aj pestovania olivovníka a výroby olivového oleja sú veľmi zaujímavé a zahŕňajú celú oblasť produkcie vo Valencii. V texte sa mnohokrát spomína výraz „olivový olej“ i pestovanie olivovníka.

Pestovanie olív je hlboko zakorenenou hospodárskou činnosťou vo všetkých regiónoch, v ktorých sa uskutočňuje, a to predovšetkým pre svoj trvalý charakter. Okolo pestovania tejto plodiny vznikol agropriemyselný a hospodársky systém, ktorý prináša socio-ekonomický rozvoj vidieckych oblastí za súčasného zachovania pestovania udržateľného z hľadiska životného prostredia v oblastiach s nepriaznivými klimatickými a pedologickými podmienkami pre akúkoľvek inú produkciu.

Rozmiestnenie parciel v rámci vymedzenej zemepisnej oblasti je osobitné pre daný región – malé rozmery hájov, parcely na strmých svahoch s náročným prístupom, terasy ukončené kamennými múrikmi, krajina s vysokým rizikom dezertifikácie a požiarov lesov, pomerne chudobné pôdy s nízkym obsahom organických látok a nízkou kapacitou zadržiavania vody. Vďaka všetkým týmto faktorom zohráva pestovanie olív dôležitú ekologickú úlohu v ekosystéme vo vymedzenej zemepisnej oblasti.

Hospodárenie na parcelách vo vymedzenej zemepisnej oblasti preto zodpovedá potrebám rodinného hospodárstva, ktoré vychádza z nezavlažovaného poľnohospodárstva („secano“) vykonávaného na malých parcelách. Poľnohospodári sa vo všeobecnosti podieľajú na činnostiach získavania oleja prostredníctvom družstevných organizácií a je pre nich typická vyššia úroveň vlastnej spotreby. Technické zručnosti poľnohospodárov sa z veľkej časti odovzdávajú z generácie na generáciu.

Na základe štúdie klimatických, pedologických, environmentálnych a antropologických podmienok vymedzenej zemepisnej oblasti a analýzy fenologického vývoja olivovníkov sa zdá, že oblasť predstavuje rovnorodé podmienky pre pestovanie olivovníka. V štúdii sa dospelo k záveru, že v celej oblasti sa olivy pestujú v rovnorodých ekologických podmienkach.

Špecifickosť výrobku

Špecifickosť výrobku „Aceite de la Comunitat Valenciana“ vychádza najmä z jeho odrodového zloženia. Odrody Farga, Serrana, Morrudas, Villalonga a Blanqueta sú z pomologického hľadiska pôvodnými odrodami vymedzenej zemepisnej oblasti. Olej, ktorý sa z nich vyrába, je výrobok s jedinečnými vlastnosťami, pokiaľ ide o obsah mastných kyselín i organoleptické vlastnosti.

Vo vymedzenej oblasti sa získava olej s veľmi vyváženým obsahom mastných kyselín typický pomerne vysokým obsahom kyseliny olejovej, linolovej a linolénovej. Výsledkom je vysoký pomer nenasýtených mastných kyselín k nasýteným mastným kyselinám vo výrobku „Aceite de la Comunitat Valenciana“.

Z organoleptického hľadiska patrí tento olej medzi oleje s najširšou aromatickou škálou a rozmanitosťou. Stupeň ovocného charakteru je vyšší ako 5 s arómami zelených olív, mandlí, zelených listov, citrusov, banánu a trávy. Stupne pikantného a horkého charakteru sú medzi 1 a 3. Vďaka pomeru medzi stupňom ovocného charakteru a stupňami horkosti a pikantnosti sa tak v súlade s uvedenými hodnotami dosahuje vyváženosť oleja.

Príčinná súvislosť medzi zemepisnou oblasťou a akosťou alebo typickou vlastnosťou výrobku.

Hlavné faktory, ktoré dávajú výrobku „Aceite de la Comunitat Valenciana“ jeho jedinečné vlastnosti a ktoré sú dôkazom súvislosti medzi akosťou výrobku a zemepisnou oblasťou:

Odrody Farga, Serrana, Morrudas, Villalonga a Blanqueta sú z pomologického hľadiska pôvodnými odrodami vymedzenej zemepisnej oblasti. Vo vymedzenej zemepisnej oblasti predstavujú starobylosť, bohatosť a rozmanitosť odrôd typických pre región Levante na Pyrenejskom polostrove. Tieto odrody sú dobre prispôsobené miestnym podmienkam, pretože ide o rastlinný materiál, ktorý poľnohospodári už veľmi dlho selektujú a rozmnožujú.

Odrodový profil a reliéf zabezpečujú veľmi dlhé obdobie zberu (od októbra do februára) vo vymedzenej zemepisnej oblasti. Z dôvodu malých rozmerov parciel je získaná produkcia obmedzená. Poľnohospodár plánuje svoju úrodu rozhodovaním o začiatku zberu na každej obrábanej parcele na základe zrelosti vzoriek plodín, čo umožňuje presnejšie naplánovanie zberu. Zabezpečuje sa tým konštantný prísun plodov z hájov do mlynov a to, že plody sú v rovnakom štádiu zrelosti a nevyžadujú si provizórne uskladnenie. Zaručí sa tým kvalita suroviny používanej na výrobu oleja s typickými organoleptickými, fyzikálnymi a chemickými vlastnosťami.

Skutočnosť, že oblasti pestovania sa nachádzajú v nadmorskej výške 300 až 600 metrov, má za následok kumulované denné a nočné teploty, ktoré sú priaznivé na tvorbu zložiek plodu zodpovedných za stupne ovocného charakteru, horkosti a pikantnosti. Pôdy, na ktorých sa spravidla nachádzajú olivové háje, sú málo úrodné a veľmi bohaté na aktívny vápenec, takže predstavujú ďalší faktor dodávajúci olivám ich typické organoleptické vlastnosti.

Klimatické podmienky tejto pestovateľskej oblasti majú osobitný charakter vďaka teplotám a zrážkam v danom regióne. Výskyt dažďov na jeseň a na jar veľmi prospieva pestovaniu a kvalite olejov, pretože zjemňuje ich arómu a chuť. Jarné dažde spôsobujú dobrý rast plodín. To určuje úrovne úrody v nasledujúcich rokoch. Mierne zimné i letné teploty, ktoré sú dôsledkom blízkosti Stredozemného mora, napokon vedú k vyššej aromatickej bohatosti, vďaka ktorej má výrobok „Aceite de la Comunitat Valenciana“ také jedinečné vlastnosti.“

Nové znenie oddielu H špecifikácie a bodu 5 jednotného dokumentu – Súvislosť so zemepisnou oblasťou:

„Prírodné faktory

Oblasť má typicky stredomorské podnebie, ktoré sa vyznačuje miernymi zimami, nízkym úhrnom zrážok – najmä na jeseň a na jar – a veľmi suchými letami. V dôsledku vplyvu Stredozemného mora, pevninskej časti Pyrenejského polostrova a typických poveternostných podmienok súvisiacich s pôsobením Atlantického oceánu vykazuje klíma v tejto oblasti relatívne malé výkyvy. Klimatické faktory sú osobitne stabilné počas kľúčových období rastu, t. j. počas kvitnutia, konečných fáz rastu olív a tvorby oleja v plodoch. V tejto súvislosti:

— Priemerné ročné teploty v oblasti pestovania olív dosahujú 15 °C až 18 °C s výraznými rozdielmi medzi zimou (v priemere od 7 °C do 11 °C) a letom (vyššie priemerné teploty od 22 °C do 26 °C). Tieto teploty pomáhajú fenologickému vývoju olív.

— Priemerné ročné zrážky sa pohybujú v rozpätí od 400 do 500 mm s istými odchýlkami v rozpätí od 200 až 300 mm za rok (aspoň v obzvlášť suchých rokoch) po 700 až 800 mm. V posledných rokoch možno v oblasti pozorovať tendenciu poklesu úhrnu zrážok.

Pôda je prevažne vápnitá, hoci možno nájsť aj oblasti s výskytom piesku, slieňa a sadrovca. Nižšie vrstvy sú vo všeobecnosti tvorené mezozoickými horninami pozostávajúcimi najmä z kriedového a jurského vápenca (s časťou slieňa a pieskovca). Oblasti pestovania olív pozostávajú z novších sedimentov tvorených najmä horninami z treťohorných a štvrtohorných materiálov zo stredomorskej Terra Rossa, ktoré majú dobrú textúru a štruktúru, sú dobre odvodnené a sú mimoriadne vhodné na pestovanie olív.

Reliéf zemepisnej oblasti zahŕňa terasy s horami a údoliami tvoriacimi predhoria Pyrenejí a Betických vrchov, ktoré klesajú smerom k východnému pobrežiu. Pestovanie olív je obmedzené na oblasti v nadmorskej výške 300 až 600 metrov nad morom, čo je výsledkom toho, že od pobrežia smerom na západ sa intenzívne pestuje ovocie, najmä zavlažované citrusové plody, čo viedlo k mimoriadne homogénnym ekologickým podmienkam prostredia v oblastiach vymedzenej zemepisnej oblasti, v ktorých sa pestujú olivy. Olivy spolu s mandľami a karobom dominujú poľnohospodárskej krajine východného Pyrenejského polostrova, ktorá sa označuje ako „arbolado de secano“ [suché lesy].

Ľudské faktory

Výskyt olivových hájov vo Valencii sa datuje do rímskych čias pred viac ako dvetisíc rokmi. Existujú dôkazy o pestovaní olív v okresoch Maestrazgo de Castellón v oblastiach lemujúcich cestu Via Augusta, ktorá spájala Rím a Cádiz. Aj dnes sa v tejto oblasti vyskytujú mnohé stromy staršie ako 1 000 rokov, ktoré si možno pozrieť vďaka iniciatívam družstiev v regióne Maestrazgo ponúkajúcim niekoľko turistických trás po oblasti s „tisícročnou tradíciou pestovania olív“.

Za zmienku stoja aj príspevky botanika Cavanilla v jeho diele „Observaciones sobre la Historia Natural, Geografía, Agricultura, población y frutos del Reino de Valencia“ [Poznámky o prírodnej histórii, zemepise, poľnohospodárstve, ľuďoch a výrobkoch Valencijského kráľovstva] (1795 – 1797). Jeho poznámky o poľnohospodárstve a osobitne o pestovaní olív a výrobe olivového oleja sú veľmi zaujímavé a týkajú sa celej výrobnej oblasti Valencie. V diele sa vyskytuje veľa zmienok o olivovom oleji a pestovaní olív.

Pestovanie olív je hospodárskou činnosťou, ktorá je hlboko zakorenená vo všetkých regiónoch výroby, a to najmä v dôsledku trvalej povahy tejto činnosti. Okolo tejto plodiny sa vytvoril agroindustriálny a hospodársky systém, ktorý do vidieckych oblastí priniesol sociálny a hospodársky pokrok a zároveň umožnil pestovanie environmentálne udržateľnej plodiny v oblastiach, kde by klimatické a pôdne podmienky neumožnili iný druh výroby.

Usporiadanie pozemkov vo vymedzenej zemepisnej oblasti je unikátne pre daný región: veľmi malé plantáže, ťažko prístupné pozemky so strmými svahmi, terasy ohraničené suchými kamennými múrmi, pôdy s vysokým rizikom dezertifikácie a lesných požiarov, relatívne chudobná pôda s nízkym obsahom organických látok a s nízkou schopnosťou retencie vody. Vďaka všetkým týmto faktorom plní pestovanie olív dôležitú ekologickú úlohu v ekosystéme vymedzenej zemepisnej oblasti.

Hospodárenie na parcelách vo vymedzenej zemepisnej oblasti preto zodpovedá potrebám rodinného hospodárstva, ktoré vychádza z nezavlažovaného poľnohospodárstva („secano“) vykonávaného na malých parcelách. Poľnohospodári sa vo všeobecnosti podieľajú na činnostiach získavania oleja prostredníctvom družstevných organizácií a je pre nich typická vyššia úroveň vlastnej spotreby. Technické zručnosti poľnohospodárov sa z veľkej časti odovzdávajú z generácie na generáciu.

Na základe štúdie klimatických, pedologických, environmentálnych a antropologických podmienok zemepisnej oblasti a analýzy fenologického vývoja olivovníkov sa zdá, že vymedzená zemepisná oblasť predstavuje rovnorodú jednotku, pokiaľ ide o podmienky pestovania olivovníka. Autori štúdie dospeli k záveru, že v celej oblasti sa olivy pestujú v homogénnych ekologických podmienkach.

Špecifickosť výrobku

Špecifickosť oleja „Aceite de la Comunitat Valenciana“ vyplýva najmä z jeho odrodového zloženia. Odrody Farga, Serrana, Morrudas, Villalonga a Blanqueta sú pôvodnými odrodami vymedzenej zemepisnej oblasti. Získava sa z nich olej s jedinečnými vlastnosťami z hľadiska zloženia mastných kyselín a organoleptických vlastností.

Olej vyrábaný vo vymedzenej zemepisnej oblasti má veľmi vyvážené zloženie mastných kyselín so stredným až pomerne vysokým obsahom kyseliny olejovej, kyseliny linolovej a kyseliny linolénovej. V dôsledku toho má olej „Aceite de la Comunitat Valenciana“ vysoký pomer nenasýtených kyselín k nasýteným mastným kyselinám.

Z hľadiska organoleptických vlastností patrí tento olej k olejom s najširším rozsahom a rôznorodosťou vôní. Stupeň ovocnosti je vyšší ako 2,5, čo je jemná až stredná ovocnosť, s vôňami zelených olív, mandlí, zelených listov, citrusov, banánov a trávy. Stupne pikantnosti a horkosti sú vyššie ako 1,5. Mediány horkosti a pikantnosti nesmú za žiadnych okolností prekročiť medián ovocnosti o dve jednotky, vďaka čomu je olej vždy vyvážený. Výsledkom pomeru medzi stupňom „ovocnosti“ a stupňami „horkosti“ a „pikantnosti“ je vyvážený olej.

Príčinná súvislosť medzi zemepisnou oblasťou a akosťou alebo typickou vlastnosťou výrobku.

Hlavnými faktormi, ktorým olej „Aceite de la Comunitat Valenciana“ vďačí za svoje jedinečné vlastnosti a ktoré preukazujú súvislosť medzi kvalitou výrobku a zemepisným prostredím, sú:

Odrody Farga, Serrana, Morrudas, Villalonga a Blanqueta sú z pomologického hľadiska pôvodnými odrodami vymedzenej zemepisnej oblasti. V rámci vymedzenej zemepisnej oblasti sú symbolom starobylosti, bohatosti a odrodovej rôznorodosti východného Pyrenejského polostrova. Tieto odrody sú dobre adaptované na miestne podmienky, pretože miestni poľnohospodári rastlinný materiál už dlhé roky šľachtia a rozmnožujú.

Z dôvodu odrodového profilu a reliéfu vymedzenej zemepisnej oblasti je obdobie zberu veľmi dlhé; trvá od októbra do februára. Objem výroby je obmedzený, keďže v oblasti prevládajú malé poľnohospodárske podniky. Poľnohospodár plánuje svoju úrodu, rozhoduje o tom, kedy začne zber na jednotlivých pozemkoch, ktoré obhospodaruje, a to na základe zrelosti vzoriek plodov, čo umožňuje presnejšie plánovanie zberu. Tak sa zabezpečuje nepretržitý prísun plodov do lisovní, pričom plody sú rovnako zrelé a nevyžadujú si dočasné uskladnenie, čím sa zaručuje kvalita suroviny, z ktorej sa vyrába olej s typickými organoleptickými, fyzikálnymi a chemickými vlastnosťami.

Plantáže sa nachádzajú v nadmorskej výške 300 – 600 metrov nad morom, vďaka čomu sú medzi nocou a dňom teplotné rozdiely, ktoré posilňujú zložky plodov, na základe ktorých vznikajú hodnoty ovocnosti, horkosti a pikantnosti. Málo úrodná pôda s vysokým obsahom aktívneho vápenca, na ktorej sa olivy zvyčajne pestujú, je ďalším faktorom, ktorý prispieva k jedinečným organoleptickým vlastnostiam plodov.

Špecifické klimatické podmienky vo výrobnej oblasti z hľadiska teploty a zrážok. Vymedzená oblasť má pomerne nízky ročný úhrn zrážok, ktoré sú typicky rozdelené medzi dve ročné obdobia: jeseň a jar. Koncentrácia zrážok na jeseň a na jar je mimoriadne priaznivá pre pestovanie olív a prospieva kvalite výsledného výrobku, keďže výrazne prispieva k zjemneniu jeho vôní a chutí. Jarné dažde podporujú pučanie stromov, na základe ktorého možno predpovedať úrodu v nasledujúcich rokoch. Mierne zimné i letné teploty, ktoré sú dôsledkom blízkosti Stredozemného mora, napokon vedú k vyššej aromatickej bohatosti, vďaka ktorej má výrobok „Aceite de la Comunitat Valenciana“ také jedinečné vlastnosti.“

5.5. Kontrolný orgán (oddiel I špecifikácie)

Mení sa názov a adresa kontrolného orgánu.

Dôvody prepracovania oddielu:

Oddiel sa aktualizuje z dôvodu zmeny názvu generálneho riaditeľstva.

Táto zmena sa týka špecifikácie výrobku.

Zmena špecifikácie: Nové znenie oddielu I – Kontrolný orgán

Predchádzajúce znenie oddielu I – Kontrolný orgán:

Dirección General de Empresas Agroalimentarias y PESCA (Generálne riaditeľstvo pre agropotravinárske spoločnosti a rybolov) Conselleria de Presidencia y Agricultura, PESCA, Alimentación y Agua (Regionálne ministerstvo predsedníctva a poľnohospodárstva, rybolovu, potravinárstva a vodohospodárstva) C/Castán Tobeñas, 77 Complejo administrativo 9 octubre, Edificio B4 Planta 2 46018 Valencia ESPAÑA Tel. +34 961247305 E-mail: area_calidad@gva.es

Nové znenie oddielu I – Kontrolný orgán:

„Dirección General de Desarrollo Rural (Generálne riaditeľstvo pre rozvoj vidieka) Conselleria de Agricultura, Desarrollo Rural, Emergencia Climática y Transición Ecológica (Regionálne ministerstvo poľnohospodárstva, rozvoja vidieka, opatrení v oblasti klímy a zelenej transformácie) Complejo administrativo 9 octubre, Edificio B0 Planta 2 46018 Valencia ESPAÑA Tel. +34 961247305 E-mail: area_calidad@gva.es“

JEDNOTNÝ DOKUMENT

„ACEITE DE LA COMUNITAT VALENCIANA“

EÚ č. PDO-ES-0720-AM01 – 1. 2. 2016

CHOP (X) CHZO ()

1. Názov

„Aceite de la Comunitat Valenciana“

2. Členský štát alebo Tretia Krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.5. Oleje a tuky (maslo, margarín, olej atď.)

3.2. Opis výrobku, na ktorý sa vzťahuje názov uvedený v bode 1

Extra panenský olivový olej, ktorý sa získava z plodov olivovníka (Olea europea, L.) a z pomologického hľadiska patrí výhradne k týmto pôvodným odrodám z Valencie: Farga, Serrana, Morrudas, Villalonga a Blanqueta. Podiel týchto odrôd vyjadrujú nasledujúce percentuálne údaje: Serrana: 20 – 40 %, Villalonga: 20 – 40 %, Farga: 10 – 25 %, Blanqueta: 10 – 25 % a Morrudas: 5 – 10 %.

Olej s chráneným označením pôvodu „Aceite de la Comunitat Valenciana“ je extra panenský olivový olej s týmito vlastnosťami:

Extra panenský olej:

— Kyslosť: < 0,5 °

— Peroxidové číslo: < 15 meq O2/kg

— K270 ≤ 0,18

— K232 < 2,50

— Vosky ≤ 250

— Delta K ≤ 0,01

— Obsah kyseliny olejovej od 60 % do 82 % celkového obsahu mastných kyselín

— Obsah kyseliny linolovej viac ako 8 % celkového obsahu mastných kyselín

— Obsah kyseliny palmitovej od 7,5 % do 20 % celkového obsahu mastných kyselín

— Obsah kyseliny linolénovej menej ako 1 % celkového obsahu mastných kyselín

— Obsah kyseliny palmitolejovej medzi 0,6 % a 2,5 % celkového obsahu mastných kyselín

— Obsah kyseliny arachidovej menej ako 0,6 % celkového obsahu mastných kyselín

— Obsah kyseliny lignocerovej menej ako 0,2 % celkového obsahu mastných kyselín,

— Medián nedostatkov = 0

— Medián ovocnosti > 2,5

— Medián pikantnosti ≥ 1,5

— Medián horkosti ≥ 1,5

— Pomer medzi mediánom ovocnosti a mediánmi horkosti a pikantnosti musí byť taký, aby bolo možné olej charakterizovať ako vyvážený. To znamená, že mediány horkosti a pikantnosti nesmú za žiadnych okolností prekročiť medián ovocnosti o dve jednotky.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Opis odrôd olív:

SERRANA

Dozreté plody sú oválne, fialovočierne s lenticelami. Úroda tejto odrody je priemerná a dobre odolná, odoláva suchu aj mrazu, je však náchylná na olivovú mušku a škvrnitosť listov.

Dozrieva skoro a má dobrý obsah tuku. Pestuje sa najmä v okrese Alto Palancia, v prírodných rezerváciách Calderona a Espadán Sierras a ich priľahlých oblastiach, a čiastočne aj v susedných okresoch.

FARGA

Farga je veľmi stará odroda, ktorá pochádza zo severu provincie Castellón. Je priemernej až malej veľkosti a má podlhovastý a nesymetrický tvar.

Dozrieva skoro a má mierne, hoci nerovnomerné výnosy. Vyznačuje sa značnou olejnatosťou a pestuje sa v okresoch Meastrazgo na severe provincie Castellón a v menších množstvách aj v susediacich okresoch La Plana Alta a Alcalatén.

BLANQUETA

Odroda pochádza z Muro de Alcoy. Plody sú guľovité a po dozretí sú vínovočervenej až čiernej farby.

Zberajú sa skoro a vyznačujú sa priemernou olejnatosťou.

VILLALONGA

Odroda pochádza z juhu provincie Valencia. Plody sú guľovité a veľké, hoci sa vyznačujú dobrou olejnatosťou. Po dozretí je oliva čierna.

Je citlivá na mráz a sucho a možno ju nájsť takmer v celej provincii Valencia, vo väčšej časti provincie Alicante a v niektorých častiach provincie Castellón.

MORRUDA

Plody sú strednej veľkosti a fialovočiernej farby a čiastočne asymetrického tvaru. Vyznačujú sa priemernou olejnatosťou. Ide o odolnú odrodu s nízkym výnosom, ktorá sa pestuje rovnomerne po celej Valencii. Celkovo sa nevyskytuje veľmi často, ale v niektorých oblastiach je výrazne zastúpená.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Olivy sa pestujú a konečný výrobok sa pripravuje v chránenej oblasti vymedzenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Balenie oleja „Aceite de la Comunitat Valenciana“ môže vykonávať akýkoľvek podnik bez zemepisného obmedzenia.

Olej sa musí baliť do nádob, ktorými sa zabezpečí jeho vhodné uchovanie. Nádoby môžu byť vyrobené z PET, skla, natieraného kovu alebo keramiky za predpokladu, že daný materiál je vhodný na uchovávanie potravín. Uprednostňuje sa také balenie, ktoré výrobok najlepšie chráni pred vystavením svetlu, teplu a pod.

3.6. Špecifické pravidlá označovania výrobku, na ktorý sa vzťahuje registrovaný názov

Text na etiketách, ktorými sa identifikuje olej opísaný v tejto špecifikácii, musí obsahovať slovné spojenia „Denominación de Origen Protegida“ a „Aceite de la Comunitat Valenciana“.

Výrobok musí byť označený aj značkou zhody, známou ako sekundárna etiketa, ktorá sa musí pripevniť v baliarni takým spôsobom, aby nemohla byť znovu použitá, a ktorá umožní vysledovateľnosť výrobku. Na tejto sekundárnej etikete musia byť uvedené slová „Denominación de Origen Protegida Aceite de la Comunitat Valenciana“ a logo CHOP.

4. Stručné vymedzenie zemepisnej oblasti

Oblasť pestovania olív používaných na výrobu oleja „Aceite de la Comunitat Valenciana“ sa skladá zo 65 obcí autonómneho spoločenstva Valencia. Ide o: Albocàsser, Tirig, La Salzadella, Sant Mateu, Les Coves de Vinromà, Figueroles, Les Useres, San Juan de Moró, Serra Engarzeran, Torre Endomenech, Vall d’Alba, Vilafamés, Ayódar, Fanzara, Almedijar, Altura, Azuébar, Chóvar, Geldo, Navajas, Segorbe, Soneja, Castellnovo, Teresa, Vall d’Almonacid, Viver, Alcudia de Veo, Alfondeguilla, Artana, Tales, Gátova, Casinos, Alcublas, Gestalgar, Sot de Chera, Villar del Arzobispo, Requena, Utiel, Venta del Moro, Ayora, Cortes de Pallas, Anna, Bicorp, Bolbaite, Chella, Enguera, Millares, Navarrés, Font de la Figuera, Moixent, Vallada, Albaida, Beniatjar, Ontinyent, Alfafara, Alqueria d’Aznar, Cocentaina, Millena, Muro d’Alcoi, Alcoi, Biar, Cañada de Biar, Sax, Villena, Banyeres de Mariola a Onil.

5. Súvislosť so zemepisnou oblasťou

5.1. Špecifickosť zemepisnej oblasti

Prírodné faktory

Oblasť má typicky stredomorské podnebie, ktoré sa vyznačuje miernymi zimami, nízkym úhrnom zrážok – najmä na jeseň a na jar – a veľmi suchými letami. V dôsledku vplyvu Stredozemného mora, pevninskej časti polostrova a typických poveternostných podmienok súvisiacich s pôsobením Atlantického oceánu vykazuje klíma v tejto oblasti relatívne malé výkyvy. Klimatické faktory sú obzvlášť stabilné počas kľúčových období pestovania, t. j. počas kvitnutia, konečného štádia rastu olív a v čase hromadenia oleja v plodoch. V tejto súvislosti:

— Priemerné ročné teploty v oblasti pestovania olív dosahujú 15 °C až 18 °C s výraznými rozdielmi medzi zimou (v priemere od 7 °C do 11 °C) a letom (vyššie priemerné teploty od 22 °C do 26 °C). Tieto teploty pomáhajú fenologickému vývoju olív.

— Priemerné ročné zrážky sa pohybujú v rozpätí od 400 do 500 mm s istými odchýlkami v rozpätí od 200 až 300 mm za rok (aspoň v obzvlášť suchých rokoch) po 700 až 800 mm. V posledných rokoch možno v oblasti pozorovať tendenciu poklesu úhrnu zrážok.

Pôda je prevažne vápnitá, hoci možno nájsť aj oblasti s výskytom piesku, slieňa a sadrovca. Nižšie vrstvy sú vo všeobecnosti tvorené mezozoickými horninami pozostávajúcimi najmä z kriedového a jurského vápenca (s časťou slieňa a pieskovca). Oblasti pestovania olív pozostávajú z novších sedimentov tvorených najmä horninami z treťohorných a štvrtohorných materiálov zo stredomorskej Terra Rossa, ktoré majú dobrú textúru a štruktúru, sú dobre odvodnené a sú mimoriadne vhodné na pestovanie olív.

Reliéf zemepisnej oblasti zahŕňa terasy s horami a údoliami tvoriacimi predhoria Pyrenejí a Betických vrchov, ktoré klesajú smerom k východnému pobrežiu. Pestovanie olív je obmedzené na oblasti v nadmorskej výške 300 až 600 metrov nad morom, čo je výsledkom toho, že od pobrežia smerom na západ sa intenzívne pestuje ovocie, najmä zavlažované citrusové plody, čo viedlo k mimoriadne homogénnym ekologickým podmienkam prostredia v oblastiach vymedzenej zemepisnej oblasti, v ktorých sa pestujú olivy. Olivy spolu s mandľami a karobom dominujú poľnohospodárskej krajine východného Pyrenejského polostrova, ktorá sa označuje ako „arbolado de secano“ [suché lesy].

Ľudské faktory

Výskyt olivových hájov vo Valencii sa datuje do rímskych čias pred viac ako dvetisíc rokmi. Existujú dôkazy o pestovaní olív v okresoch Maestrazgo de Castellón v oblastiach lemujúcich cestu Via Augusta, ktorá spájala Rím a Cádiz. Aj dnes sa v tejto oblasti vyskytujú mnohé stromy staršie ako 1 000 rokov, ktoré si možno pozrieť vďaka iniciatívam družstiev v regióne Maestrazgo ponúkajúcim niekoľko turistických trás po oblasti s „tisícročnou tradíciou pestovania olív“.

Za zmienku stoja aj príspevky botanika Cavanilla v jeho diele „Observaciones sobre la Historia Natural, Geografía, Agricultura, población y frutos del Reino de Valencia“ [Poznámky o prírodnej histórii, zemepise, poľnohospodárstve, ľuďoch a výrobkoch Valencijského kráľovstva] (1795 – 1797). Jeho poznámky o poľnohospodárstve a osobitne o pestovaní olív a výrobe olivového oleja sú veľmi zaujímavé a týkajú sa celej výrobnej oblasti Valencie. V diele sa vyskytuje veľa zmienok o olivovom oleji a pestovaní olív.

Pestovanie olív je hospodárskou činnosťou, ktorá je hlboko zakorenená vo všetkých regiónoch výroby, a to najmä v dôsledku trvalej povahy tejto činnosti. Okolo tejto plodiny sa vytvoril agroindustriálny a hospodársky systém, ktorý do vidieckych oblastí priniesol sociálny a hospodársky pokrok a zároveň umožnil pestovanie environmentálne udržateľnej plodiny v oblastiach, kde by klimatické a pôdne podmienky neumožnili iný druh výroby.

Usporiadanie pozemkov vo vymedzenej zemepisnej oblasti je unikátne pre daný región: veľmi malé plantáže, ťažko prístupné pozemky so strmými svahmi, terasy ohraničené suchými kamennými múrmi, pôdy s vysokým rizikom dezertifikácie a lesných požiarov, relatívne chudobná pôda s nízkym obsahom organických látok a s nízkou schopnosťou retencie vody. Vďaka všetkým týmto faktorom plní pestovanie olív dôležitú ekologickú úlohu v ekosystéme vymedzenej zemepisnej oblasti.

Hospodárenie na parcelách vo vymedzenej zemepisnej oblasti preto zodpovedá potrebám rodinného hospodárstva, ktoré vychádza z nezavlažovaného poľnohospodárstva („secano“) vykonávaného na malých parcelách. Poľnohospodári sa vo všeobecnosti podieľajú na činnostiach získavania oleja prostredníctvom družstevných organizácií a je pre nich typická vyššia úroveň vlastnej spotreby. Technické zručnosti poľnohospodárov sa z veľkej časti odovzdávajú z generácie na generáciu.

Na základe štúdie klimatických, pedologických, environmentálnych a antropologických podmienok zemepisnej oblasti a analýzy fenologického vývoja olivovníkov sa zdá, že vymedzená zemepisná oblasť predstavuje rovnorodú jednotku, pokiaľ ide o podmienky pestovania olivovníka.

Autori štúdie dospeli k záveru, že v celej oblasti sa olivy pestujú v homogénnych ekologických podmienkach.

5.2. Špecifickosť výrobku

Špecifickosť oleja „Aceite de la Comunitat Valenciana“ vyplýva najmä z jeho odrodového zloženia. Odrody Farga, Serrana, Morrudas, Villalonga a Blanqueta sú pôvodnými odrodami vymedzenej zemepisnej oblasti. Získava sa z nich olej s jedinečnými vlastnosťami z hľadiska zloženia mastných kyselín a organoleptických vlastností.

Olej vyrábaný vo vymedzenej zemepisnej oblasti má veľmi vyvážené zloženie mastných kyselín so stredným až pomerne vysokým obsahom kyseliny olejovej, kyseliny linolovej a kyseliny linolénovej.

V dôsledku toho má olej „Aceite de la Comunitat Valenciana“ vysoký pomer nenasýtených kyselín k nasýteným mastným kyselinám.

Z hľadiska organoleptických vlastností patrí tento olej k olejom s najširším rozsahom a rôznorodosťou vôní. Stupeň ovocnosti je vyšší ako 2,5, čo je jemná až stredná ovocnosť, s vôňami zelených olív, mandlí, zelených listov, citrusov, banánov a trávy. Stupne pikantnosti a horkosti sú vyššie ako 1,5. Mediány horkosti a pikantnosti nesmú za žiadnych okolností prekročiť medián ovocnosti o dve jednotky, vďaka čomu je olej vždy vyvážený. Výsledkom pomeru medzi stupňom „ovocnosti“ a stupňami „horkosti“ a „pikantnosti“ je vyvážený olej.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Hlavnými faktormi, ktorým olej „Aceite de la Comunitat Valenciana“ vďačí za svoje jedinečné vlastnosti a ktoré preukazujú súvislosť medzi kvalitou výrobku a zemepisným prostredím, sú:

Odrody Farga, Serrana, Morrudas, Villalonga a Blanqueta sú pôvodnými odrodami vymedzenej zemepisnej oblasti. V rámci vymedzenej zemepisnej oblasti sú symbolom starobylosti, bohatosti a odrodovej rôznorodosti východného Pyrenejského polostrova. Tieto odrody sú dobre adaptované na miestne podmienky, pretože miestni poľnohospodári rastlinný materiál už dlhé roky šľachtia a rozmnožujú.

Z dôvodu odrodového profilu a reliéfu vymedzenej zemepisnej oblasti je obdobie zberu veľmi dlhé; trvá od októbra do februára. Objem výroby je obmedzený, keďže v oblasti prevládajú malé poľnohospodárske podniky. Poľnohospodár plánuje svoju úrodu, rozhoduje o tom, kedy začne zber na jednotlivých pozemkoch, ktoré obhospodaruje, a to na základe zrelosti vzoriek plodov, čo umožňuje presnejšie plánovanie zberu. Tak sa zabezpečuje nepretržitý prísun plodov do lisovní, pričom plody sú rovnako zrelé a nevyžadujú si dočasné uskladnenie, čím sa zaručuje kvalita suroviny, z ktorej sa vyrába olej s typickými organoleptickými, fyzikálnymi a chemickými vlastnosťami.

Plantáže sa nachádzajú v nadmorskej výške 300 – 600 metrov nad morom, vďaka čomu sú medzi nocou a dňom teplotné rozdiely, ktoré posilňujú zložky plodov, na základe ktorých vznikajú hodnoty ovocnosti, horkosti a pikantnosti.

Málo úrodná pôda s vysokým obsahom aktívneho vápenca, na ktorej sa olivy zvyčajne pestujú, je ďalším faktorom, ktorý prispieva k jedinečným organoleptickým vlastnostiam plodov.

Špecifické klimatické podmienky vo výrobnej oblasti z hľadiska teploty a zrážok. Vymedzená oblasť má pomerne nízky ročný úhrn zrážok, ktoré sú typicky rozdelené medzi dve ročné obdobia: jeseň a jar. Koncentrácia zrážok na jeseň a na jar je mimoriadne priaznivá pre pestovanie olív a prospieva kvalite výsledného výrobku, keďže výrazne prispieva k zjemneniu jeho vôní a chutí. Jarné dažde podporujú pučanie stromov, na základe ktorého možno predpovedať úrodu v nasledujúcich rokoch. Mierne zimné i letné teploty, ktoré sú dôsledkom blízkosti Stredozemného mora, napokon vedú k vyššej aromatickej bohatosti, vďaka ktorej má výrobok „Aceite de la Comunitat Valenciana“ také jedinečné vlastnosti.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://www.agricultura.gva.es/pc_aceitecomunitatvalenciana

(1) Ú. v. EÚ L 343, 14.12.2012, s. 1.